**พิธีเตรียมตัวในวันเสาร์ศักดิ์สิทธิ์**

**พิธีเอฟฟาธาและเจิมน้ำมันศีลล้างบาป**

รูปภาพประกอบด้วย รถเข็นขนาดเล็ก, ภาพตัดปะ

คำอธิบายที่สร้างโดยอัตโนมัติ

**พิธีกร** เชิญยืนเพื่อต้อนรับประธานในพิธี และขับร้องบทเพลง

**เพลง พระสัญญา** (ป. 163)

1. ทุกวันใหม่มีพระสัญญา ทุกเวลามีความหวัง

ทุกยามเช้ามีแสงสว่าง ตลอดการเดินทางมีความช่วยเหลือเกื้อกูล

2. มีพระพรสำหรับปัญหาทุกอย่าง มีพละกำลังต่างๆ ไม่สิ้นสูญ

มีพระหรรษทานในยามอาดูร มีพระคุณจำรูญในยามทดลอง

3. แม้ในท่ามกลางความลำบากสับสน หนทางมืดมนที่ดับอับแสง

มีความเมตตาที่พระสำแดง ความรักร้อนแรงพระองค์ประทาน

4. มีความรักมากมายเหลือล้น ดังสายชลกว้างใหญ่ไพศาล

เมื่อเราวางใจในพระภูบาล มอบวิญญาณในหัตถ์พระองค์

เมื่อเราวางใจในพระภูบาล มอบวิญญาณในหัตถ์พระองค์

ประธาน เดชะพระนามพระบิดา และพระบุตร และพระจิต

ทุกคน อาแมน

ประธาน ขอพระหรรษทานของพระเยซูคริสตเจ้า ความรักของพระบิดา และความสัมพันธ์ของพระจิตสถิตกับท่านทั้งหลาย

ทุกคน และสถิตกับท่านด้วย

(ประธานทักทายกับคริสตชนสำรองและพ่อแม่อุปถัมภ์)

**บทภาวนาก่อนการท่องบทข้าพเจ้าเชื่อ**

**ประธาน** ให้เราภาวนา

ข้าแต่พระเยซูเจ้า

ผู้ได้รับเลือกสรรเหล่านี้ได้รับการดลใจให้รักพระองค์

เขาได้ศึกษาชีวิตของพระคริสตเจ้าแล้ว

ขอโปรดให้เขายึดมั่นในข้อความเชื่อนั้น

ประกาศให้ผู้อื่นได้ทราบและเจริญชีวิตตามน้ำพระทัยของพระองค์

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

ทุกคน อาแมน

พิธีกร ต่อไปเป็นการสวด บทข้าพเจ้าเชื่อ

ทุกคน ข้าพเจ้าเชื่อในพระเจ้า พระบิดาผู้ทรงสรรพานุภาพ ทรงเนรมิตฟ้าดิน ข้าพเจ้าเชื่อในพระเยซูคริสตเจ้า พระบุตรหนึ่งเดียวของพระเจ้า องค์พระผู้เป็นเจ้าของข้าพเจ้าทั้งหลาย ทรงปฏิสนธิเดชะพระจิตเจ้า ทรงบังเกิดจากพระนางมารีย์พรหมจารี ทรงรับทรมานสมัยปอนทิอัส ปิลาต ทรงถูกตรึงกางเขน สิ้นพระชนม์ และทรงถูกฝังไว้ เสด็จสู่แดนมรณะ วันที่สามทรงกลับคืนพระชนมชีพจากบรรดาผู้ตาย เสด็จสู่สวรรค์ ประทับเบื้องขวาพระเจ้า พระบิดาผู้ทรงสรรพานุภาพ แล้วจะเสด็จมาพิพากษาผู้เป็นและผู้ตาย ข้าพเจ้าเชื่อในพระจิตเจ้า พระศาสนจักรศักดิ์สิทธิ์สากล ความสัมพันธ์เป็นหนึ่งเดียวของผู้ศักดิ์สิทธิ์ การอภัยบาป การกลับคืนชีพของร่างกาย และชีวิตนิรันดร อาแมน

**ทุกคนขับร้องเพลง** ข้าพเจ้าพร้อมแล้วพระเจ้าข้า

ข้าพเจ้ายินดีทำตามน้ำพระทัย

ประธาน พระเจ้าสถิตกับท่าน

ทุกคน และสถิตกับท่านด้วย

ประธาน บทอ่านจากพระวรสารตามคำบอกเล่าของนักบุญมาระโก (มก 7:31-37)

ทุกคน ขอถวายพระเกียรติแด่พระองค์ พระเจ้าข้า

พระเยซูเจ้าเสด็จออกจากเขตเมืองไทระผ่านเมืองไซดอน ไปยังทะเลสาบกาลิลี กลางดินแดนทศบุรี มีผู้นำคนใบ้หูหนวกคนหนึ่งมาเฝ้าพระองค์ ทูลขอร้องให้พระองค์ทรงปกพระหัตถ์ พระองค์ทรงแยกคนใบ้หูหนวกคนนั้นไปจากกลุ่มชน ทรงใช้นิ้วพระหัตถ์ยอนหูของเขา ทรงใช้พระเขฬะแตะลิ้นของเขา ทรงเงยพระพักตร์ขึ้นเบื้องบน ถอนพระทัย แล้วตรัสว่า “เอฟฟาธา” แปลว่า “จงเปิดเถิด” ทันใดนั้นหูของเขากลับได้ยิน สิ่งที่ขัดลิ้นอยู่ก็หลุด เขาพูดได้ชัดเจน พระเยซูเจ้าทรงห้ามประชาชนเหล่านั้นมิให้พูดเรื่องนี้กับผู้ใด แต่ยิ่งห้าม ก็ยิ่งเล่าลือกันมากขึ้น ต่างก็ประหลาดใจมาก กล่าวว่า “คนคนนี้ทำสิ่งใดดีทั้งนั้น เขาทำให้คนหูหนวกกลับได้ยิน และคนใบ้กลับพูดได้”

(พระวาจาของพระเจ้า)

**ทุกคน** ขอพระคริสตเจ้าทรงพระเจริญเทอญ

(ประธานฯ เทศน์ให้ข้อคิด หลังจากบทเทศน์ - เชิญยืน)

**พิธีสัมผัสหูและปาก** (The Ephphatha Rite)

พิธีกร ลำดับต่อไปเป็นพิธีสัมผัสหูและปาก เป็นสัญลักษณ์แสดงว่า ใครจะได้ยินพระวาจาของพระเจ้าและประกาศพระวาจานั้น เพื่อจะเอาตัวรอดได้จำเป็นต้องพึ่งพระหรรษทาน

พิธีกร เชิญผู้ได้รับเลือกสรรเข้ามาอยู่ต่อหน้าประธาน

(พระสงฆ์เอานิ้วหัวแม่มือสัมผัสหูขวา-ซ้าย และปาก ของผู้ได้รับเลือกสรรแต่ละคน)

ประธาน เอฟฟาธา แปลว่า จงเปิดเถิด

เพื่อท่านจะได้ประกาศความเชื่อที่ได้ยิน

เป็นการสดุดีถวายพระเกียรติแด่พระเป็นเจ้า

(ถ้าผู้ได้รับเลือกสรรมีจำนวนมากสักหน่อย ให้ใช้สูตรทั้งหมดสำหรับคนแรกเท่านั้น สำหรับคนต่อๆ ไปให้กล่าวแต่เพียงว่า “เอฟฟาธา แปลว่า จงเปิดเถิด”)

**เพลง สายสัมผัส** (ป. 180)

1. พระสัมผัสเราทุกวัน พระยึดมั่นในพระสัญญา

อยู่ที่ใดทรงเมตตา ปรารถนาพาสู่ราชัย

จึงสัมผัสพระทุกวัน

(รับ) อาศัยความตาย เสียงร้องไห้เศร้าโศก

สิ่งนี้ได้ช่วยโลกที่มืดมน พ้นสู่แสงสว่าง

2. ขอสัมผัสพระทุกวัน ขอผูกพันมั่นฤทัย

ข้าฯ ได้พบองค์ทรงชัย สุขเพียงใดใจรู้ดี

จึงสัมผัสพระทุกวัน

3. ใครสัมผัสพระทุกวัน เป็นสัมพันธ์ว่ารักพระจริง

ยามได้พบและพักพิง ไม่ประวิงในสิ่งทุกข์ทน

จึงสัมผัสพระทุกวัน

**พิธีเจิมน้ำมันศีลล้างบาป**

พิธีกร ลำดับต่อไปเป็นพิธีเจิมน้ำมันศีลล้างบาป

ประธาน ขอพระฤทธานุภาพของพระคริสตเจ้า พระผู้ไถ่

จงปกป้องคุ้มครองท่าน

เพื่อเป็นเครื่องหมายถึงพระฤทธานุภาพนี้

ข้าพเจ้าเจิมท่านด้วยน้ำมันแห่งความรอด

ในพระนามของพระองค์ ผู้ทรงจำเริญและครองราชย์ตลอดนิรันดร

**ผู้ได้รับเลือกสรร**  อาแมน

(ประธานเจิมผู้ได้รับเลือกสรรทุกคนด้วยน้ำมันศีลล้างบาปบนมือทั้งสอง)

**เพลง ลูกเชื่อในพระองค์**

1. ลูกเชื่อพระองค์จงใจ เชื่อในพระองค์

ความมืดมัวกันลูกไกล แต่ลูกเชื่อพระองค์

ด้วยพระวาจาเที่ยงธรรม์ ลูกเชื่อยืนยันจริงใจ

ลูกเชื่อพระองค์จงใจ ลูกเชื่อในพระองค์

2. ลูกวางใจในพระคุณ เพิ่มพูนไว้ใจ

โปรดทรงเมตตาการุญ ให้ลูกอุ่นหัวใจ

ความทุกข์ยุคเข็ญกังวล โปรดดลให้ห่างลูกไกล

ลูกวางใจในพระคุณ ลูกเพิ่มพูนไว้ใจ

3. ลูกรักพระองค์ทรงชัย ลูกรักพระองค์

โปรดทรงบำรุงจิตใจ ให้รักแต่พระองค์

โปรดเผาลูกด้วยไฟรัก ให้ลูกร้อนรักพระองค์

ลูกรักพระองค์ทรงชัย รักแต่ในพระองค์

4. โปรดทรงบันดาลลูกให้ อยู่ใกล้พระองค์

เมตตาให้ลูกมั่นคง ยืนยงในพระคุณ

ให้ลูกมีใจเพิ่มพูน เทิดทูนความรักพระองค์

โปรดทรงบันดาลลูกให้ อยู่ใกล้ชิดพระองค์

**บทภาวนาเพื่อผู้ได้รับเลือกสรร** (Prayer over the Elect)

พิธีกร ลำดับต่อไปเป็นบทภาวนาเพื่อผู้ได้รับเลือกสรร

(เชิญยืน)

ประธาน ให้เราภาวนาอุทิศแก่ผู้ได้รับเลือกสรร

ขอพระเป็นเจ้าทรงพระเมตตาส่องสว่างจิตใจของเขา

เขาจะได้รับศีลล้างบาป พ้นบาปทั้งสิ้น

และเข้าเป็นสมาชิกในพระศาสนจักร

(ทุกคนภาวนาเงียบๆ ครั้นแล้วประธานและพระสงฆ์ปกมือทั้งสองเหนือผู้ได้รับเลือกสรร)

**ประธาน** ข้าแต่พระผู้ทรงสรรพานุภาพสถิตนิรันดร

พระองค์ทรงโปรดให้พระศาสนจักรเกิดบุตรใหม่เสมอ

ขอโปรดให้ผู้ได้รับเลือกสรรเหล่านี้มีปัญญา

และความเชื่อทวีขึ้น

เมื่อรับศีลล้างบาปบังเกิดใหม่แล้ว

เขาจะได้เข้าอยู่กับบรรดาบุตรบุญธรรมของพระองค์

ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

ทุกคน อาแมน

**ประธานอวยพร**

ประธาน พระเจ้าสถิตกับท่าน

ทุกคน และสถิตกับท่านด้วย

ประธาน ขอพระเจ้าผู้ทรงสรรพานุภาพ พระบิดา และพระบุตร และพระจิต ประทานพระพรแก่ท่านทั้งหลายเทอญ

ทุกคน อาแมน

**พิธีกร** ข้าแต่พระชนนีพระเจ้า

**ทุกคน** ลูกทั้งหลายหลบภัยมาพึ่งพระแม่ โปรดอย่าเมินเฉยต่อคำวอนขอในยามทุกข์ร้อนของลูก แต่โปรดช่วยลูกให้พ้นภัยทั้งสิ้นเสมอเถิด พระมารดาพรหมจารีผู้ทรงได้รับพระพร